Jäsenvaltiot ja sidosryhmät ovat esittäneet useita vaihtoehtoja kiireellisiksi toimenpiteiksi, joilla rajoitetaan sähkön korkeiden hintojen vaikutusta, ja niitä on tullut esiin myös akateemisessa keskustelussa. Toimenpiteillä pyritään tarjoamaan apua loppukuluttajille vaarantamatta kuitenkaan vihreän kehityksen ohjelman pidemmän aikavälin yleistavoitteita, joihin kuuluvat muun muassa hiilestä irtautuminen ja energiatehokkuus. Jotta näistä väliaikaisista ja kohdennetuista poikkeusvaihtoehdoista olisi apua, niiden on oltava julkisen talouden kannalta hallittuja eivätkä ne saisi vaarantaa toimitusvarmuutta eikä tasapuolisia toimintaedellytyksiä sisämarkkinoilla.

Työryhmän johtokuntaan on tarkoitus kuulua jäsenvaltioiden edustajia. Neuvottelut kaasuntoimittajien kanssa hoitaisi komission johtama yhteinen neuvotteluryhmä. Tässä on tarkoitus hyödyntää kokemuksia covid-19-pandemiasta, jossa EU:n laajuiset toimet olivat ratkaisevan tärkeitä, jotta rokotteita saatiin riittävästi kaikille.

Koska kaasun uusi hankintakausi on alkamassa, on kiireellisesti sovittava yhteisestä strategiasta. Nykyiset korkeat hinnat ja niukat kaasumarkkinat tekevät varastojen täyttämisestä seuraavaa talvea varten haastavampaa kuin normaaleina vuosina. On olennaisen tärkeää hyödyntää unionin kollektiivista vipuvaikutusta kaasuntuonnin turvaamiseksi parhain mahdollisin ehdoin, jotta vältetään se, että jäsenvaltiot kilpailevat samoista toimituksista.

Kaasun riittävän varastoinnin varmistaminen antaa jonkinasteisen vakauden ja varmistaa siten eurooppalaisille asiakkaille jonkin verran suojaa toimituspulan ja mahdollisten häiriöiden riskeiltä. Tämän vuoksi komissio ehdottaa yhteistä ja strategista eurooppalaista kaasun varastointipolitiikkaa, joka pannaan täytäntöön koordinoiduilla yhteisillä toimilla ja taakanjaolla EU:n 27 jäsenvaltiossa. Seuraavien kuukausien aikana työryhmä auttaa tiiviissä yhteistyössä kaasualan koordinointiryhmän kanssa edistämään varastojen täyttämistä ennen talvea.

Olemassa olevan varastointi-infrastruktuurin käytön optimoimiseksi tarvitaan yhteisiä toimia. Yhdessä toteutetuilla varastointitoimenpiteillä vältetään liialliset investoinnit, koska kaasu on siirtymävaiheen energialähde ja uuden infrastruktuurin olisi pidemmällä aikavälillä oltava käytettävissä puhtaammilla energialähteillä, erityisesti vedyllä.

Komissio on riittävän korkean täyttöasteen varmistamiseksi tehnyt energian varastointia koskevan lainsäädäntöehdotuksen, jonka tarkoituksena on varmistaa, että olemassa olevan varastointi-infrastruktuurin kapasiteetista on täynnä vähintään 90 prosenttia kunkin vuoden 1. päivään marraskuuta mennessä. Tätä tavoitetta voidaan mukauttaa ajan mittaan, jos taloudellisissa ja geopoliittisissa realiteeteissa sekä energian toimitusvarmuudessa tapahtuu muutoksia. Kuluvan vuoden erityistilanne huomioon ottaen halutaan asettaa alhaisempi 80 prosentin tavoite ja löytää joustava polku sujuvan asteittaisen käyttöönoton varmistamiseksi. Jäsenvaltioiden olisi jo ryhdyttävä toimiin asianmukaisen varastoinnin varmistamiseksi ensi talvea varten komission antamaa lainsäädäntöehdotusta ennakoiden.

Solidaarisuus on olennaisen tärkeää. Kaasun yhteisvarastointi on vakuutus, josta hyötyvät kaikki ja johon kaikkien olisi osallistuttava oikeudenmukaisella tavalla. Tämän vuoksi niiden jäsenvaltioiden, joilla ei ole varastoja, olisi osallistuttava varastojen täyttöasteen varmistamiseen muissa jäsenvaltioissa, jolloin ne itsekin voisivat hyötyä paremmasta toimitusvarmuudesta. Ehdotukseen sisältyvällä taakanjakomekanismilla varmistetaan toimitusvarmuudesta aiheutuvien kustannusten oikeudenmukainen jakautuminen kaikkien jäsenvaltioiden kesken, sillä EU:n energiamarkkinoiden ansiosta ne kaikki hyötyvät toimitushäiriöriskien vähenemisestä riippumatta siitä, missä varastot sijaitsevat. Mekanismi perustuu yhteisvastuusopimuksiin, jotka olisi tehtävä viipymättä, jotta kaasua voidaan hätätilanteessa jakaa tehokkaasti joulukuussa 2021 tehdyn ehdotuksen mukaisesti.Yhtä tärkeää on, että täyttöastetilanne on läpinäkyvä ja että täyttöasteen saavuttamista seurataan. Kaasualan koordinointiryhmä seuraa varastojen täytön edistymistä ja harkitsee tarvittaessa asianmukaisia toimia täytön ylläpitämiseksi.

Koska kaasun varastointi-infrastruktuuri on ratkaisevan tärkeä EU:n energiavarmuuden kannalta, varastointitoiminnan harjoittajien sertifioinnilla saadaan tarvittava suoja kolmansien maiden toimijoiden omistajuuteen liittyvien riskien varalta toimitusvarmuuden näkökulmasta.

PÄÄTELMÄT

Tässä asiakirjassa esitetyt vaihtoehdot sisältävät toimia, joilla voidaan puuttua niihin vaikutuksiin, joita energian hintojen nousulla on kansalaisiin ja yrityksiin. Ne ovat ajallisesti rajattuja kiireellisiä toimia energian hintojen nousun rajoittamiseksi. Toimet eivät saisi vaarantaa vihreän kehityksen ohjelman pitkän aikavälin tavoitteita eikä sisämarkkinoiden toimintaa. Yksikään vaihtoehto ei ole ihmelääke, ja kaikilla niillä on etunsa ja haittansa.

Kiireellisintä on hillitä energian hintojen nousua ja varmistaa riittävä kaasunsaanti ensi talveksi ja sen jälkeen. Paras vaihtoehto on toimia koordinoidusti yhtenäisenä EU27-alueena. Näin voidaan säästää kustannuksia ja hyödyntää yhteistoiminnan vipuvaikutusta.

Keskipitkällä aikavälillä tarvitaan lisää rakenteellisia ratkaisuja, kuten energiamarkkinoiden täydellisen yhdentämisen mahdollistavia yhteenliitäntöjä, paljon enemmän uusiutuvaa energiaa, energiatehokkuustoimenpiteitä ja energiahuollon monipuolistamista riippuvuuksien välttämiseksi. REPowerEU-suunnitelma nopeuttaa toimenpiteiden käyttöönottoa kaikilla näillä aloilla. Komissio esittää yksityiskohtaisen REPowerEU-suunnitelmansa toukokuussa. Samassa yhteydessä komissio on myös valmis ehdottamaan unionin laajuista energiansäästösuunnitelmaa.

REPowerEU-suunnitelman käyttöönoton myötä EU:n sääntelykehystä on mukautettava huomattavasti suurempaan uusiutuvan energian osuuteen energiayhdistelmässä EU:n kunnianhimoisten hiilestä irtautumista koskevien tavoitteiden mukaisesti. Komissio arvioi sähkömarkkinoiden rakenteen optimointivaihtoehtoja toukokuuhun mennessä. Arvioinnissa otetaan huomioon Euroopan unionin energia-alan sääntelyviranomaisten yhteistyöviraston (ACER) lopullinen arvio EU:n sähkömarkkinoiden rakenteen eduista ja haitoista sekä muista vaikutuksista sähkömarkkinoiden toimintaan.

Uusiutuvien energialähteiden käyttöönoton nopeuttaminen ja tehokkaamman energiankulutuksen edistäminen, eurooppalainen varastointipolitiikka sekä toimitusten monipuolistaminen luotettavien toimittajien kanssa harjoitettavalla koordinoidulla yhteistyöllä tarjoavat ajan mittaan rakenteellisia ratkaisuja kohtuuhintaisen energian saatavuuden varmistamiseksi.

Tässä asiakirjassa esitetyissä vaihtoehdoissa ja ehdotuksissa kehotetaan kaikkia jäsenvaltioita tukeutumaan Euroopan suurimpaan vahvuuteen eli yhtenäisyyteen ja solidaarisuuteen.

Maaliskuussa 2022 Eurooppa-neuvostossa kokoontuvia johtajia pyydetään antamaan ohjausta komission ja lainsäädännön tasolla tehtävän työn jatkamiseksi, jotta toimitusvarmuus ja kohtuulliset energian hinnat voidaan säilyttää nyt, ensi talvena ja sen jälkeen.